[pic] | AZ EURÓPAI KÖZÖSSÉGEK BIZOTTSÁGA |

Brüsszel, 16.11.2006

COM(2006)699 végleges

A BIZOTTSÁG KÖZLEMÉNYE A TANÁCSNAK

Az uniós szinten jelentkező egészségügyi veszélyekkel foglalkozó struktúrák jövőbeni általános felülvizsgálatára tekintettel az Egészségbiztonsági Bizottság megbízatásának átmeneti meghosszabbításáról, illetve feladatkörének kiterjesztéséről

TARTALOMJEGYZÉK

1. Háttér 3

2. Cél és feladatkör 4

3. Az Egészségbiztonsági Bizottság szerepe az átmeneti időszakban (2006-2008) 5

4. Az Egészségbiztonsági Bizottság megbízatása az átmeneti időszakban, 2008-ig 6

5. Következtetések 6

1. HÁTTÉR

Az Egészségbiztonsági Bizottságot (HSC) 2001-ben hozta létre a Tanács, miután az USA-ban történt bioterrorista támadások apropóján folytatott megbeszélések során felismerték, hogy a bioterrorizmus elleni küzdelemben fő szerepet játszhatnak a közegészségügyi szervek. A bizottság hatáskörébe tartozik, hogy egészségügyi vonatkozású veszélyekkel kapcsolatban információt cseréljen, illetve a felkészültségi és készenléti tervvel és a válságkezelési stratégiával kapcsolatos információkat és tapasztalatokat megossza. A HSC biztosítja továbbá egészségügyi vonatkozású válság esetén a gyors kommunikációt, a készültség és válaszlépések összehangolását, az EU szintjén a veszélyhelyzeti tervezést, valamint a tagállami reagálást. A HSC tagjait 2001 végén az egészségügyi miniszterek jelölték.

A Tanács 2004-ben felülvizsgálta a HSC tevékenységét a Bizottság szolgálatai által készített jelentés alapján. A HSC megbízatását meghosszabbították, hogy influenzajárványra való felkészültség terén továbbra is támogatni tudja a Bizottság munkáját.

A HSC egyik munkacsoportja 2005 júniusában megvitatta a bizottság lehetséges feladatkörét és működési rendjét – különös tekintettel arra, hogy az Európai Betegségmegelőzési és Járványvédelmi Központ Stockholmban már megkezdte működését –, és az EU-ban jelentkező közegészségügyi veszélyekkel kapcsolatos általános készültségi tervezésről szóló stratégiai dokumentum alapján további tevékenységeket, prioritásokat és feladatokat állapított meg.

A HSC a következőkkel épített ki kapcsolatokat:

- A fertőző betegségek járványügyi felügyeleti és ellenőrzési hálózata[1], különösen az EWRS (korai figyelmeztető és gyorsreagáló rendszer), és az ESCON (a közösségi hálózat járványügyi felügyeleti egysége), a felügyeleti és járványügyi fellépésekkel viszont már az Európai Betegségmegelőzési és Járványvédelmi Központ (ECDC) foglalkozik.

- Európai Betegségmegelőzési és Járványvédelmi Központ (ECDC). Az ECDC kiegészíti a közegészség területén a közösségi fellépéseket azáltal, hogy technikai és tudományos tanácsokat nyújt, kockázatértékelést készít. Az ECDC már teljes mértékben működőképes, és azt várják tőle, hogy folyamatos tudományos és technikai segítséget nyújtson a HSC-nek.

2001-es létrehozása óta a HSC munkája hozzájárult többek között a biológiai és vegyi hatóanyagokra való felkészültséggel és reagálással kapcsolatos európai uniós együttműködésről (Egészségbiztonság) szóló bizottsági közlemény elkészítéséhez[2]; az influenza világjárványra való közösségi felkészülési és reagálási tervről[3], és a közegészségügyi veszélyhelyzetekre való európai uniós általános felkészülésnek a megtervezésében való együttműködés megerősítéséről[4] szóló közleményhez.

2. CÉL ÉS FELADATKÖR

E közlemény javasolja az Egészségbiztonsági Bizottság megbízatásának a következő 3 évre történő meghosszabbítását, valamint feladatkörének kiterjesztését, arra az időre, amíg az egészségügyi veszélyekre vonatkozó jogi rendelkezések és más szabályok általános felülvizsgálatára sor nem kerül. A Bizottság 2008 folyamán meg kívánja tenni a megfelelő javaslatokat, beleértve az ECDC rendelet[5] felülvizsgálatára vonatkozó javaslatot is. E felülvizsgálat célja egy koherens, jól megalapozott keret létrehozása, amely az ECDC-ből és a fertőző betegségek járványügyi felügyeletével és ellenőrzésével foglalkozó közösségi hálózatból, valamint az ezeket támogató struktúrákból áll össze. E folyamat keretében az ECDC hatáskörét és a HSC-vel való együttműködését felülvizsgálják az átmeneti időszak során szerzett tapasztalatok alapján.

A felülvizsgálat során a következő kérdéseket kell megvizsgálni:

- hogyan kell kezelni a nem biológiai anyag (vegyi anyag, környezetszennyeződés, radioaktív vagy nukleáris anyag, akár természetes eredetű, akár ember okozta) következtében fellépő egészségügyi veszélyeket,

- a készültség és az egészségügyi veszélyekre adott válaszok interoperábilitásának továbbfejlesztése,

- eljárások, amelyek a nyilvánosság összehangolt tájékoztatását lehetővé teszik, különösen egészségügyi veszélyhelyzetek esetén,

- az Bizottság vagy az ECDC keretében az egészségügyi veszélyek területével foglalkozó valamennyi szakértői csoport és bizottság egymást kiegészítő voltának biztosítása,

- az egészségügyi veszélyekkel kapcsolatos határozatok, ajánlások és iránymutatások elfogadására szolgáló következetes eljárási keret kialakítása,

- az egészségügyi veszélyek területén a működő sürgősségi riasztórendszerek integrált működtetése, teljes mértékben figyelembe véve a 2002/98/EK irányelv (az emberi vér és vérkomponensek gyűjtésére, vizsgálatára, feldolgozására, tárolására és elosztására vonatkozó minőségi és biztonsági előírások megállapításáról) 29. cikkének i. pontja alapján létrehozandó bejelentési rendszer,

- teljes mértékben figyelemmel kell lenni a WHO felülvizsgált Nemzetközi Egészségügyi Szabályzatának folyamatban lévő végrehajtására,

- adott esetben szomszédos vagy harmadik országbeli megfigyelők számára lehetővé tenni a megbeszéléseken való részvételt.

3. AZ EGÉSZSÉGBIZTONSÁGI BIZOTTSÁG SZEREPE AZ ÁTMENETI IDőSZAKBAN (2006-2008)

Az egészségügyi veszélyek területén az általános szerkezeti átvilágítás némi időt fog igénybe venni, különösen ha figyelembe vesszük a 2008-ban tervezetten befejezésre kerülő ECDC programok értékelését is. Mindamellett, a HSC mandátumát most kell megújítani, hogy az áthidalhassa az átmeneti időszakot.

A HSC alapvető feladatainak kettős jellege van: felkészültség és veszélykezelés. Az első rendszeres időközönként összehívott felkészültségi fórumot jelent, a második pedig kezdeményező és hatékony egészségügyi válság-koordinációt, információcserét és tanácsadó fórumot, amely a válság bekövetkezése idején a helyszínen cselekszik, különösen amikor szükség van területek közötti vagy biztonsági kérdésekben koordinációra (úgymint az egészségügyi ágazaton túlmutató jelentős tevékenység). A HSC a feladatkörébe tartozó kérdésekben lehetőséget biztosít arra, hogy a tagállamok közötti, illetve uniós szinten közegészségügyi kérdésekkel kapcsolatosan összehangolt politikai döntéshozatalra kerülhessen sor. Ennek keretében hozzájárul a WHO Nemzetközi Egészségügyi Szabályzatának végrehajtási folyamatához az Európai Bizottság által az Európai Parlament és a Tanács számára készített, a Nemzetközi Egészségügyi Rendszabályokról szóló közleményben foglaltak szerint[6].

Felkészültség: az általános készültségi tervezésről és az EU influenzatervéről szóló közlemények hangsúlyozzák a felkészültség fontosságát. Foglalkoznia kell a főbb, egészség és társadalom számára jelentős, biológiai, vegyi, radiológiai, nukleáris, illetve környezeti események által okozott veszélyekkel, legyenek azok szándékosan okozottak, természetesen vagy véletlenszerűen előfordulóak. A HSC a közegészségügyi kérdések politikai, társadalmi és gazdasági vonatkozásai tekintetében értékeli a többek között az EU ügynökségeitől kapott tudományos és technikai tanácsokat. Az influenza-felkészültség vonatkozásában az ECDC továbbra is tudományos tanácsadással, illetve támogatással segíti a döntéshozókat a nemzeti és közösségi szintű felkészültség javítása érdekében. A bizottság felülvizsgálja és összehangolja a nemzeti szinten végrehajtandó intézkedésekkel kapcsolatos információcserét, tekintettel azok nemzeti méreteken túlmutató kihatásaira.

Veszély- és válságkezelés: a bizottság tagjai egészségügyi kérdések vonatkozásában információt cserélnek, hogy ezáltal is biztosítsák a gyors kommunikációt jelentős egészségügyi vonatkozású válság esetén, tanácsokat adnak a felkészültséggel és a válaszlépésekkel kapcsolatban csakúgy, mint uniós szinten a veszélyhelyzeti tervezés összehangolására vonatkozóan. Ennek keretében információt osztanak meg, illetve továbbítanak, összehangolják az egészségügyi vonatkozású tagállami válaszlépésekkel és intézkedésekkel kapcsolatos információcserét, amennyiben az összehangolásról a fertőző betegségek járványügyi felügyeleti és ellenőrzési hálózata nem gondoskodik. Működési eljárásokat fognak kialakítani, amelyek válság esetén biztosítják az ECDC révén az összehangolást és az időben érkező tudományos segítséget.

4. AZ EGÉSZSÉGBIZTONSÁGI BIZOTTSÁG MEGBÍZATÁSA AZ ÁTMENETI IDőSZAKBAN, 2008-IG

Az Egészségbiztonsági Bizottság (HSC) a tagállamok magas szintű képviselői számára biztosít fórumot, amelyben a Tanács, a Bizottság vagy a tagállamok által a jelentős egészségügyi veszélyekkel kapcsolatos felkészültségre és válaszlépésekre vonatkozóan elfogadandó döntéseket és határozatokat összehangolják és véleményt cserélnek róluk, illetve közvetítő szerepet játszik az uniós szintű résztvevők között. A HSC olyan európai szintű fórumként szolgál, amely a nemzeti intézkedések összehangolása érdekében egyezteti az információkat az ágazatközi megközelítések és egészségbiztonsági kérdések vonatkozásában.

A HSC hozzájárul az egészségügyi kockázatok, veszélyek és válságok közösségi és tagállami szintű kezelésének fejlesztéséhez azáltal, hogy több szektorra vonatkozó és több tudományterületet érintő kérdésekkel foglalkozik. Javaslatokat tesz a legjobb megoldásokra vonatkozóan, amelyek főleg a vegyi, biológiai, radiológiai és nukleáris (CBRN) veszélyek, valamint a jelentős egészségügyi veszélyek – például a járványos influenza – esetére való felkészültséggel kapcsolatosak, illetve folyamatosan nyomon követi az általános felkészültségi tervezési munkát.

A HSC keretében a tagállamok képviselőinek lehetőségük nyílik arra, hogy megbeszélést folytassanak, amennyiben a 2119/98/EK határozatban az EWRS-ben részt vevő hatóságok számára biztosított hatáskört meghaladó mértékű fellépésre van szükség a fellépésnek több szektort felölelő jellege, vagy a tagállamok kizárólagos hatásköre miatt.

A HSC az unió tagállamai egészségügyi minisztereinek magas rangú képviselőiből áll, akik felhatalmazással rendelkeznek összehangolt döntések meghozására illetve elkötelezettségek vállalására a felkészültségi tervezés és az egészségügyi veszélyekre adott válaszok vonatkozásában.

A bizottságban valamennyi tagállamnak kizárólag egy képviselője illetve annak egy helyettese kaphat helyet. Az egészségügyi miniszterek az Európai Bizottság Egészségügyi és Fogyasztóvédelmi főigazgatójához továbbítják a jelöltek nevét. Az ECDC és az EMEA is rendelkezik képviselővel. A csatlakozó tagállamok, a WHO, az EGT országai és Svájc megfigyelőként részt vehetnek a nem zártkörű megbeszéléseken. A taggá válásnak elkerülhetetlen feltétele a biztonsági vizsgálat.

A HSC pontosan meghatározott feladatok vagy egyes munkaterületek esetében átruházhatja hatáskörét saját tagjaiból álló munkacsoportokra. Szakértőket is hívhatnak az ülésekre. A bizottság fogja megállapítani a bizottságra és munkacsoportjaira vonatkozó működési szabályokat és munkamódszereket.

5. KÖVETKEZTETÉSEK

A Bizottság felhívja a Tanácsot, hogy fogadja el következtetéseit, melyben jóváhagyja az Egészségbiztonsági Bizottság megbízatásának az előbbi 4. szakasz szerinti meghosszabbítását, és hozzájárul az Egészségbiztonsági Bizottságban már kialakult együttműködés folytatásához.

[1] Az Európai Parlament és a Tanács 2119/98/EK határozata hozta létre

[2] COM (2003) 320 végleges

[3] COM (2005) 607 végleges

[4] COM (2005) 605 végleges

[5] 851/2004/EK európai parlamenti és tanácsi rendelet

[6] COM (2005) 552 végleges